Breiðablik tapaði 3-0 fyrir Real Madrid í riðlakeppni meistaradeildarinnar í gærkvöld. Liðið á nú aðeins einn leik eftir í keppninni, gegn PSG í París í næstu viku.
Þetta var fjórða tap Blika í fimm leikjum í keppninni en liðið gerði markalaust jafntefli við Kharkiv frá Úkraínu. Liðið hefur því enn ekki skorað mark í keppninni, eitthvað sem leikmenn og þjálfarar hafa talað um sem eitt stærsta markmiðið. Nú er aðeins einn leikur eftir, gegn PSG á útivelli í næstu viku og þar verður ekki sjálfgefið að skora mark.
Þarna heyrðum við í Ásmundi Arnarssyni, þjálfara Breiðabliks, og Kristínu Árnadóttur, leikmanni liðsins, á blaðamannafundi eftir leikinn í gærkvöld.
Leik enska úrvalsdeildarliðsins Tottenham í Sambandsdeild Evrópu sem átti að fara fram í kvöld hefur verið frestað eftir að átta leikmenn og fimm starfsmenn félagsins greindust með Covid. Antonio Conte, þjálfari liðsins, sagði í gær að staðan væri ekki góð og að á hverjum degi væru fleiri smit að greinast. Liðið á að mæta Brighton í ensku úrvalsdeildinni á sunnudag og enn hefur ekki verið tekin ákvörðun um hvort að hann fari fram.
Og áfram er leikið á HM kvenna í handbolta í dag. Þrír leikir í milliriðlum verða á dagskrá RÚV. Leikur Hollands og Rúmeníu hefst á RÚV klukkan 14:30, grannaslagur Svartfjallalands og Serbíu verður á RÚV 2 klukkan 17 og viðureign Frakklands og Póllands á RÚV 2 sömuleiðis klukkan 19:30.